text: РЕШЕНИЕ ЗА ИЗПЪЛНЕНИЕ НА СЪВЕТА
  от 15 ноември 2013 година
  за предоставяне на разрешение на Кралство Дания и Кралство Швеция за удължаване на срока на прилагане на специална мярка за дерогация от членове 168, 169, 170 и 171 от Директива 2006/112/ЕО относно общата система на данъка върху добавената стойност
  (2013/680/ЕС)
  СЪВЕТЪТ НА ЕВРОПЕЙСКИЯ СЪЮЗ,
  като взе предвид Договора за функционирането на Европейския съюз,
  като взе предвид Директива 2006/112/ЕО на Съвета от 28 ноември 2006 г. относно общата система на данъка върху добавената стойност (1), и по-специално член 395, параграф 1 от нея,
  като взе предвид предложението на Европейската комисия,
  като има предвид, че:
  (1)
  С писма, заведени в Генералния секретариат на Комисията съответно на 3 и 4 април 2013 г., Дания и Швеция поискаха разрешение за удължаване на срока на прилагане на специална мярка за дерогация от членове 168, 169, 170 и 171 от Директива 2006/112/ЕО, с които се установява изискването данъчно задължените лица да упражняват правото си на приспадане или възстановяване на данъка върху добавената стойност (ДДС) в държавата членка, в която е платен.
  (2)
  С писмо от 12 юни 2013 г. Комисията уведоми останалите държави членки за отправеното от Дания и Швеция искане. С писмо от 14 юни 2013 г. Комисията уведоми Дания и Швеция, че разполага с цялата информация, която ѝ е необходима, за да разгледа искането.
  (3)
  Посочените искания за дерогация са свързани с възстановяването на ДДС, платен върху пътните такси за използването на транспортната връзка „Йоресунд“ между Дания и Швеция. Съгласно разпоредбите за ДДС по отношение на мястото на доставка на услуги, свързани с недвижим имот, част от ДДС върху пътните такси за използването на транспортната връзка „Йоресунд“ е платима на Дания и част - на Швеция.
  (4)
  Чрез дерогация от изискването данъчно задължените лица да упражняват правото си на приспадане или възстановяване на ДДС в държавата членка, в която е платен, Дания и Швеция получиха разрешение да въведат специална мярка, която позволява на данъкоплатците да поискат възстановяване на ДДС само от един административен орган. Първоначално разрешението бе предоставено с Решение 2000/91/ЕО на Съвета (2) и бе удължено с решения на Съвета 2003/65/ЕО (3) и 2007/132/ЕО (4).
  (5)
  Фактите и правните съображения, наложили тази дерогация, не са се променили и продължават да са валидни. Поради това на Дания и Швеция следва да бъде предоставено разрешение да прилагат специалната мярка за допълнителен ограничен срок.
  (6)
  Дерогацията няма неблагоприятно въздействие върху собствените ресурси на Съюза, формирани от ДДС,
  ПРИЕ НАСТОЯЩОТО РЕШЕНИЕ:
  Член 1
  Чрез дерогация от членове 168, 169, 170 и 171 от Директива 2006/112/ЕО, на Швеция и Дания се предоставя разрешение да прилагат следната процедура за възстановяване на ДДС върху пътните такси, заплащани за използването на транспортната връзка „Йоресунд“ между двете държави:
  а)
  установените в Дания данъчно задължени лица могат да упражняват правото си да приспадат ДДС, платен при използването на частта от транспортната връзка, разположена на шведска територия, като включват данъка в периодичните справки декларации, които подават в Дания;
  б)
  установените в Швеция данъчно задължени лица могат да упражняват правото си да приспадат ДДС, платен при използването на частта от транспортната връзка, разположена на датска територия, като включват данъка в периодичните справки декларации, които подават в Швеция;
  в)
  данъчно задължените лица, които не са установени в посочените по-горе държави членки, подават искане до шведските органи, за да възстановят ДДС върху платените пътни такси за използването на моста, включително за частта му на датска територия, в съответствие с процедурата, определена в Директива 2008/9/ЕО на Съвета (5) или Директива 86/560/ЕИО на Съвета (6).
  Член 2
  Настоящото решение се прилага от 1 януари 2014 г. до 31 декември 2020 г.
  Член 3
  Адресати на настоящото решение са Кралство Дания и Кралство Швеция.
  Съставено в Брюксел на 15 ноември 2013 година.